CELEX: 32017R0376
Language: ro
Date: 2017-03-03 00:00:00
Title: Regulamentul delegat (UE) 2017/376 al Comisiei din 3 martie 2017 de modificare a Regulamentului delegat (UE) 2016/921 în ceea ce privește realocarea cantităților neutilizate notificate în temeiul articolului 2 alineatul (4) din regulamentul respectiv

4.3.2017   
            
            
               RO
            
            
               Jurnalul Oficial al Uniunii Europene
            
            
               L 58/8
            
         REGULAMENTUL DELEGAT (UE) 2017/376 AL COMISIEI
   din 3 martie 2017
   de modificare a Regulamentului delegat (UE) 2016/921 în ceea ce privește realocarea cantităților neutilizate notificate în temeiul articolului 2 alineatul (4) din regulamentul respectiv
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 219 alineatul (1) coroborat cu articolul 228,
   întrucât:
   
               (1)
            
            
               La 7 august 2014, guvernul Federației Ruse („Rusia”) a introdus o interdicție asupra importurilor în Rusia de anumite produse provenite din Uniune, inclusiv fructe și legume. Această interdicție la import a creat un risc serios de perturbare a pieței din cauza scăderii semnificative a prețurilor ca urmare a faptului că o importantă piață de export nu mai era disponibilă. Această interdicție este prelungită până la sfârșitul anului 2017. Date fiind aceste circumstanțe, riscurile unor perturbări ale pieței în Uniune rămân reale pentru anumite produse, de exemplu pentru mere și pere, și trebuie adoptate și implementate măsuri adecvate pentru întreaga perioadă în care rămâne în vigoare interdicția impusă de Rusia.
            
         
               (2)
            
            
               Amenințarea de perturbare a pieței prezintă o importanță deosebită pentru sectorul fructelor și legumelor, din care se exportau către Rusia cantități mari de produse perisabile. Redirecționarea întregii producții spre alte destinații s-a dovedit dificilă. Prin urmare, pe piața Uniunii continuă să existe o situație pentru care măsurile normale disponibile în temeiul Regulamentului (UE) nr. 1308/2013 par a fi insuficiente.
            
         
               (3)
            
            
               Pentru a preveni o perturbare gravă și de durată a pieței, Regulamentele delegate (UE) nr. 913/2014 (2), (UE) nr. 932/2014 (3), (UE) nr. 1031/2014 (4), (UE) 2015/1369 (5) și (UE) 2016/921 (6) ale Comisiei au prevăzut cuantumuri maxime ale sprijinului pentru operațiunile de retragere de pe piață, de nerecoltare și de recoltare înainte de coacere, calculate pe baza exporturilor tradiționale către Rusia.
            
         
               (4)
            
            
               De asemenea, Regulamentul delegat (UE) 2016/921 prevedea posibilitatea ca produsele vizate de schema instituită prin regulamentul respectiv, care erau exportate către Rusia, să fie redirecționate spre piețele altor state membre. În consecință, este posibil ca producătorii de produse de același tip din statele membre care nu își exportau în mod obișnuit produsele către Rusia să se confrunte cu o perturbare semnificativă a pieței, mai ales cu o scădere a prețurilor. În scopul stabilizării pieței, producătorii din toate statele membre au avut la dispoziție asistență financiară din partea Uniunii în ceea ce privește unul sau mai multe dintre produsele vizate de respectivul regulament, însă cantitatea de produse în cauză nu trebuia să depășească 3 000 de tone per stat membru.
            
         
               (5)
            
            
               Statele membre au avut libertatea de a decide în ce măsură aveau să utilizeze cantitatea de 3 000 de tone. Dacă optau să nu utilizeze această cantitate, aveau obligația de a notifica Comisiei, până la 31 octombrie 2016, cantitatea neutilizată.
            
         
               (6)
            
            
               Până la 31 octombrie 2016, Germania, Danemarca, Luxemburgul, Slovacia, Slovenia, Austria și Regatul Unit au notificat oficial Comisiei că au decis să nu utilizeze, integral sau parțial, propriile cantități.
            
         
               (7)
            
            
               Așadar, cantitățile neutilizate ar trebui realocate. Realocarea ar trebui să se bazeze pe criterii transparente, obiective și echitabile. Acest lucru s-ar asigura cel mai bine prin utilizarea ca bază pentru realocare a cotei fiecărui stat membru din cantitatea totală, astfel cum este alocată în prezent în anexa I la Regulamentul delegat (UE) 2016/921. Pentru a se garanta că alocarea per stat membru ajunge la cel puțin 300 de tone, alocările pentru Cipru, Croația și Portugalia ar trebui majorate de la 85 de tone la 300 de tone. Această măsură este necesară deoarece realocarea unor cantități mai mici de 85 de tone ar genera o sarcină administrativă nejustificată pentru autoritățile naționale, în special în ceea ce privește controalele, și în același timp nu ar influența în mod semnificativ situația producătorilor și a pieței.
            
         
               (8)
            
            
               Pentru a se garanta impactul imediat asupra pieței și contribuția la stabilizarea prețurilor în statele membre vizate, prezentul regulament ar trebui să intre în vigoare la data publicării sale în Jurnalul Oficial al Uniunii Europene și ar trebui să se aplice de la data respectivă și până la 30 iunie 2017,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) 2016/921 se modifică după cum urmează:
   
               1.
            
            
               Articolul 2 se modifică după cum urmează:
               
                           (a)
                        
                        
                           la alineatul (1), primul paragraf se înlocuiește cu următorul text:
                           „Asistența financiară destinată măsurilor de sprijin menționate la articolul 1 alineatul (1) este pusă la dispoziția statelor membre pentru cantitățile de produse stabilite în anexele I și V.”;
                        
                     
                           (b)
                        
                        
                           se adaugă un nou alineat (5):
                           „(5)   În urma notificărilor menționate la alineatul (4), cantitățile neutilizate notificate se realocă între statele membre în conformitate cu anexa V.
                           Aceste cantități realocate prevăzute în anexa V sunt suplimentare față de cantitățile prevăzute la alineatul (1) al doilea paragraf.”
                        
                     
         
               2.
            
            
               La articolul 3, primul paragraf se înlocuiește cu următorul text:
               „Statele membre distribuie cantitățile menționate la articolul 2 alineatele (1) și (5) între organizațiile de producători și producătorii care nu sunt membri ai unei organizații de producători, conform principiului «primul sosit, primul servit».”
            
         
               3.
            
            
               Se adaugă anexa V, al cărei text figurează în anexa la prezentul regulament.
            
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la data publicării în Jurnalul Oficial al Uniunii Europene și până la 30 iunie 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 martie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul delegat (UE) nr. 913/2014 al Comisiei din 21 august 2014 de stabilire a unor măsuri de sprijin excepționale cu caracter temporar pentru producătorii de piersici și de nectarine (JO L 248, 22.8.2014, p. 1).
   
      (3)  Regulamentul delegat (UE) nr. 932/2014 al Comisiei din 29 august 2014 de stabilire a unor măsuri excepționale cu caracter temporar de sprijinire a producătorilor de anumite fructe și legume și de modificare a Regulamentului delegat (UE) nr. 913/2014 (JO L 259, 30.8.2014, p. 2).
   
      (4)  Regulamentul delegat (UE) nr. 1031/2014 al Comisiei din 29 septembrie 2014 de stabilire a unor măsuri de sprijin excepționale cu caracter temporar suplimentare pentru producătorii de anumite fructe și legume (JO L 284, 30.9.2014, p. 22).
   
      (5)  Regulamentul delegat (UE) 2015/1369 al Comisiei din 7 august 2015 de modificare a Regulamentului delegat (UE) nr. 1031/2014 de stabilire a unor măsuri de sprijin excepționale cu caracter temporar suplimentare pentru producătorii de anumite fructe și legume (JO L 211, 8.8.2015, p. 17).
   
      (6)  Regulamentul delegat (UE) 2016/921 al Comisiei din 10 iunie 2016 de stabilire a unor măsuri de sprijin excepționale cu caracter temporar suplimentare pentru producătorii de anumite fructe și legume (JO L 154, 11.6.2016, p. 3).
   
      ANEXĂ
      
         
            „ANEXA V
            
               Cantitățile de produse realocate pentru fiecare stat membru Menționate la articolul 2
            
            
                        State membre
                     
                     
                        Cantități realocate
                        (tone)
                     
                  
                        Polonia
                     
                     
                        7 720 
                     
                  
                        Spania
                     
                     
                        3 015 
                     
                  
                        Belgia
                     
                     
                        2 385 
                     
                  
                        Grecia
                     
                     
                        1 150 
                     
                  
                        Italia
                     
                     
                        1 080 
                     
                  
                        Țările de Jos
                     
                     
                        1 065 
                     
                  
                        Franța
                     
                     
                        365
                     
                  
                        Cipru
                     
                     
                        300
                     
                  
                        Croația
                     
                     
                        300
                     
                  
                        Portugalia
                     
                     
                        300”